Puso e tshwere ka natla - Tsogwane
Tona wa dikgaolo le tlhabololo magae, Rre Slumber Tsogwane a re puso e tshwere ka natla gore banni ba metse e e kwa dikgaolong ba kgone go nna le itsholelo e e botoka. A re puso e dirile mananeo a a farologaneng a nyeletso lehuma, a mo go one go nang le mananeo a a farologaneng a go thusa Batswana go intsha mo lehumeng. Rre Tsogwane a re se se ka kgonagala fa maphata a a kwa dikgaolong ba ka diragatsa se se tshwanetseng sa go bona gore mananeo ao a tsamaisiwa sentle, le go bona gore ba ba dirang ka diatla ba kgona go bona mmaraka. Rre Tsogwane ne a bua jalo kwa phuthegong ya kgotla kwa motseng wa Lerala bosheng. A re lephata la gagwe le itebagantse le go tlhabolola matshelo a batho. O tsweletse a re batho ba tshwanelwa ke gore ba itirele kwa magaeng, mme go ikaegilwe thata ka maphata a a kwa dikgaolong gore a thuse ka mmaraka. Mo go tse dingwe, Tona Tsogwane o ne a tsibosa banni ka molao wa bana wa 2009, a bolela fa molao oo o tlhokana le go tshwaraganelwa ke botlhe go bona gore ba sireletsegile le go bona gore a ga ba dirisiwe botlhaswa. O ne a rotloetsa banni go bona gore ngwana o sireletsegile ka nako tsotlhe le gore ba ba gatakang ditshwanelo tsa bana ba tseelwe dikgato tse di maleba. A re ngwana mongwe le mongwe o na le tshwanelo ya go sirelediwa mo go dirisiweng botlhaswa. Rre Tsogwane a re puso e tshwentswe ke maitshwaro a banana bangwe ba ba duleng mo tseleng mme ba felela ba dira ditlhopha tse di ipitsang maina. A re ka jalo go dirilwe thulaganyo ya go kopanya banana le go ba rutuntsha ka tsa botshelo gore ba tsene mo tseleng. A re puso e tla a dira gore mo ditogamaanong go ya pele, go tlhabololwe bodiredi jwa makgotla a Setswana. A re e rile mo bosheng, ga simololwa go rekelwa makgotla a Setswana dikoloi le go tsenya maranyane a internet mo diofising tseo.  O ne a itsise banni fa go tla a agiwa dikgotla tse di masome mararo mo lefatsheng lotlhe ka bophara. O ne gape a lebogela ipaakanyetso ya boipuso kwa motseng wa Lerala, a bolela fa boipuso jwa ngwaga ono e le jo bo pharologanyo, ka go tla a bo go ipelelwa dingwaga tse di masome a matlhano lefatshe leno le ntse le ipusa ka kagiso. E ne e rile go le pele, Kgosi Sello Moroka wa motse wa Lerala, a kopa lephata la dikgaolo le tlhabololo magae go tlhabolola bodiredi jwa makgotla a Setswana, ka go ba isa dithutong tse di farologaneng fela jaaka ba maphata a mangwe.  A re dithuto tseo di ka dira gore makgotla a Setswana a dire go feta jaaka a dira. A re bogosi le jone bo tshwanetse bo tlhabololwe ka dithuto tse di maleba, ka go dira le maphata a a farologaneng. Kgosi Moroka o ne a lebogela puso go bo e tsweletse ka go tlotla bogosi. O tsweletse a itsise Tona Tsogwane fa morafe wa gagwe o gatetse pele ka dipaakanyetso tsa boipuso jwa ngwaga ono jwa dingwaga tse di masome a matlhano. Tona wa ditsha le matlo, Rre Prince Maele o ne a bolela fa go na le selelo mo makgotleng a Setswana sa gore lephata la dikgaolo le tlhabololo magae ga le lebe makgotla a Setswana jaaka maphata a mangwe a a mo lephateng leo. A re gangwe le gape ba tlhoka dilo tse di farologaneng ka jalo o ne a kopa tona go tsenya leitlho thata mo makgotleng a Setswana ka go nna go na le dilelo ka nako tsa diphuthego tsa kgotla. 